Swemmers dood toe piranhas toesak | Maroela Media
Swemmers dood toe piranhas toesak
Foto bloot ter illustrasie. (Foto: Peter Burdon/Unsplash)
Vier swemmers is in afsonderlike voorvalle reg oor Paraguay dood nadat hulle oënskynlik deur piranhas aangeval is. Nog 20 mense is sedert Nuwejaar ook deur hierdie vleisvretende visse aangeval.
Die eerste slagoffers is op 2 Januarie gevind met dele van sy liggaam wat deur piranhas afgeskeur is, berig die Daily Mail.
Volgens plaaslike owerhede was die 22-jarige man besig om in die Paraguay-rivier te swem toe hy skielik onder die water verdwyn het. Net 45 minute nadat sy familie hulp ontbied het, is sy verskeurde liggaam gevind.
Die tweede aanval het verlede week in dieselfde rivier plaasgevind.
'n 49-jarige man se liggaam is in die rivier aangetref net ure nadat hy as vermis aangemeld is.
Hy het verskeie bytmerke aan sy gesig opgedoen, maar owerhede meen dat die man aan 'n hartaanval dood is voordat die piranhas hom aangeval het.
Nog twee mense is verlede week dood in die Tebicuary-rivier aangetref – albei met 'n aantal piranha-byte op hul liggaam.
Minstens 20 mense het intussen beweer dat hulle ook deur piranhas, in onder meer die Parana-rivier, aangeval is.
In een van hierdie voorvalle is 'n man se groottoon deur 'n piranha afgebyt, terwyl 'n stuk van sy seun se hakskeen deur 'n ander piranha afgeskeur is.
Die regering het sedert die reeks aanvalle inwoners gemaan om riviere met drywende plante te vermy. Dit is hier waar piranhas dikwels oor hul eiers waak.
Warm weer oorsaak van aanvalle
Volgens plaaslike mediaberigte vind aanvalle soos dié veral tydens die somermaande plaas. Dit is glo wanneer piranhas nader aan rivieroewers beweeg om hul eiers te lê.
Julio Caply, 'n Argentynse bioloog, het aan die Daily Mail vertel hoewel daar agt spesies piranhas in Paraguay voorkom, daar slegs twee spesies is wat verantwoordelik is vir dié soort aanvalle – die serrasalmus marginatus en serrasalmus maculatus.
Volgens die bioloog kom hierdie moordvisse hoofsaaklik in die Parana- en Paraguay-rivier voor. Hulle is ook geneig om onder drywende plante weg te kruip, waarvandaan hulle uitstorm om slagoffers aan te val.
Kyk: Vlieënier gered net voor trein teen wrak bots
Los Olimpiese voertuie in ongelukke uit – Polisie
Gelukkig is daar nie piranhas in die Limpoporivier nie.
Ek sien 'n nuwe fliek op die horison….
Dit is vreemd dat die mense wat daar woon in die gevaarlike riviere swem. Dit is soos om in die wildtuin tussen die krokodille te gaan swem. Jy gaan verseker jou moses teëkom.